钦定古今图书集成/明伦汇编/官常典/第478卷 > 高徽
## 钦定古今图书集成/明伦汇编/官常典/第478卷 > 高徽

按《魏书高湖传》：“拔弟䐗儿。”〈按本传无拔事而载拔弟䐗儿不知拔何人也〉䐗
儿弟徽，字荣显，小字苟儿。聪敏有气干，为任城王澄
所知赏。景明中，起家奉朝请。延昌中，假员外散骑常
侍，使于嚈哒，西域诸国莫不敬惮之。破洛侯乌孙并
因之以献名马，还拜冗从仆射。神龟中，迁射声校尉、
左中郎将、游击将军，又假平西将军、员外散骑常侍，
使嚈哒。还至枹䍐，属莫折念生反于秦、陇，时河州刺
史元祚为前刺史梁钊息景进等招引，念生攻河州，
祚以忧死。长史元永平、治中孟宾、台使元湛共推徽
行河州事，绥接有方，兵士用命。别驾乞伏世则潜通
景进，徽杀之，征兵于吐谷浑。吐谷浑率众救之，景进
败，退走，奔秦州。景进寻率羌夷复来攻逼，徽遣统军
六景相驰表请师，诏徽仍行河州事。久无援救，力屈
城陷，为贼所害。永熙中，丧还洛阳。赠使持节、侍中、都
督冀定相瀛沧五州诸军事、司徒公、冀州刺史，谥曰
“文宣。”